A-304/2009

Mál þetta barst dóminum með beiðni dagsettri 30. október 2009 og móttekinni 2. nóvember sama ár. Það var þingfest 22. janúar og tekið til úrskurðar 30. mars 2010.

Gerðarbeiðandi, Íslandsbanki hf, Kirkjusandi 2, Reykjavík, f.h. Íslandsbanka fjármögnunar óskar dómsúrskurðar um að Mercedes Benz E, nýskr. 03/2007, fast nr. KP-B03, verði með beinni aðfaragerð tekinn úr vörslum gerðarþola, R-kk-ef Þ-kk-ef, Hofsbraut 54, Reykjavík.

Gerðarþoli, krefst þess að aðfararbeiðni á hendur honum verði vísað frá héraðsdómi eða hann sýknaður af kröfu gerðarbeiðanda, a.m.k. að svo stöddu. Þá gerir gerðarþoli kröfu um málskostnað ásamt virðisaukaskatti.

Af hálfu gerðarþola var haldið uppi vörnum í málinu og skilað greinargerð, en þegar fyrirhugað var að aðalmeðferð málsins færi fram, féll niður þingsókn af hans hálfu og var málið þá tekið til úrskurðar.

I.

Að því er fram kemur í aðfararbeiðni leigði gerðarbeiðandi, þá Glitnir fjármögnun, með kaupleigusamningi nr. 446132-001, dags. 22.3.2008, gerðarþola sem leigutaka, bifreiðina Mercedes Benz E, nýskr. 03/2007, Fast nr. KP-B03. Vegna vanskila var samningnum rift af hálfu gerðarbeiðanda og í skeyti varðandi riftun sem sent var gerðarþola þann 2.2.2009 hafi jafnframt verið skorað á hann að skila hinni leigðu bifreið tafarlaust. Hafi gerðarbeiðandi um nokkurt skeið reynt að ná bifreiðinni úr vörslum gerðarþola, án árangurs, þar sem hann hafi ekki fengist til að afhenda bifreiðina né upplýsa hvar hana sé að finna.

Þar sem gerðarþoli hafi ekki fallist á að afhenda hina leigðu bifreið, sé krafist umráða yfir henni með vísan til 78. gr. laga nr. 90/1989 um aðför. Gerðin fari fram á kostnað gerðarbeiðanda en á kostnað gerðarþola.

Frá 15. október 2008 hafi Nýi Glitnir banki hf. yfirtekið réttindi og skyldur Glitnis banka hf. Hinn 20. febrúar hafi nafni Nýja Glitnis verið breytt í Íslandsbanka hf., jafnframt því sem nafni Glitnis fjármögnunar hafi verið breytt í Íslandsbanki fjármögnun.

II.

Af hálfu gerðarþola eru ekki gerðar athugasemdir við málavaxtalýsingu gerðarbeiðanda, en hann mótmælir því að hafa fengið afrit skeytist sem lagt hafi verið fram í málinu, enda sé engan veginn hægt að lesa út úr því að það hafi verið afhent eða birt gerðarþola. Þá byggir gerðarþoli á því að skeyti dagsett í febrúar 2009 og réttaráhrif þess löngu fallin úr gildi. Þá liggi ekkert fyrir um stöðu málsins í dag, en gögn sem liggi frammi í málinu séu ársgömul.

Ekkert liggi fyrir í gögnum málsins um hvort innborganir hafi verið greiddar, eftir að framangreind gögn séu dagsett, en alþekkt sé að riftun falli úr gildi hafi gerðarbeiðandi tekið við greiðslum inn á samninginn. Þá sé gerðarbeiðandi ennþá að senda gerðarþola greiðsluseðla samkvæmt samningi sem gerðarbeiðandi haldi fram í málinu að hafi verið rift og ætti þannig að vera fallinn úr gildi.

Gerðarbeiðandi sé í yfirburðastöðu til að leggja þessi gögn fram. Hann hafi sérfræðiþekkingu og reynslu á þessu sviði og verði að gera ríkar kröfur til þess að gögn og framsetning séu fullkomin af hans hálfu. Um sé að ræða verulega íþyngjandi athöfn og verði gögn og rök að vera hafi yfir allan vafa.

III.

Krafa gerðarþola um frávísun málsins er ekki sérstaklega rökstudd í greinargerð gerðarþola og ekki verður séð að málatilbúnaði gerðarbeiðanda sé þannig áfátt að varði frávísun málsins. Verður kröfu um frávísun málsins því hafnað.

Ekki virðist vera ágreiningur um það í málinu að um vanskil sé að ræða af hálfu gerðarþola vegna kaupleigusamnings aðila um bifreiðina Mercedes Benz E, fast nr. KP-B03. Í málinu liggur fyrir innheimtubréf sem sýnir stöðu skuldarinnar þann 14. janúar 2009 og hefur gerðarþoli ekki borið brigður á þá fjárhæð sem þar er rakin. Þá hefur gerðarþoli ekki sýnt fram á að greitt hafi verið inn á skuldina frá þeim tíma, sem telja verður að honum hefði verið í lófa lagið að gera, ef um innborganir hafi verið að ræða. Verður því talið sannað í málinu að um vanskil sé að ræða í samræmi við nefnt innheimtubréf gerðarbeiðanda.

Yfirlýsing um riftun gerðarbeiðanda á samningi aðila kemur fram í símskeyti hans til gerðarþola, dagsettu 2. febrúar 2009 og afhentu á heimili gerðarþola 4. febrúar sama ár. Í kvittun um afhendingu skeytisins kemur fram að kvittað hafi verið fyrir móttöku þess, en að undirritun þess sem móttók, sé ólæsileg.

Eins og fram hefur komið er gerðarbeiðni í málinu dagsett 30. október og móttekin í Héraðsdómi Reykjavíkur 2. nóvember 2009. Ekki verður litið svo á að sá tími sem leið frá því að áðurnefnt innheimtubréf til gerðarþola var dagsett og þar til aðfararbeiðni var beint til dómsins, sé óeðlilega langur og engar forsendur til að varnir gerðarþola að því leyti breyti niðurstöðu málsins, enda hefur hann á engan hátt sýnt fram á að forsendur hafi breyst, svo sem með innborgunum hans á skuldina. Þá verður ekki talin breyta niðurstöðunni sú fullyrðing gerðarþola að áfram hafi verið sendar rukkanir fyrir mánaðarlegum greiðslum, þrátt fyrir riftun samnings.

Verður því talið að þessu virtu og með hliðsjón af öllum gögnum málsins, að uppfyllt séu skilyrði laga nr. 90/1989 um aðför til að verða megi við kröfu gerðarbeiðanda og heimila innsetningu í umrædda bifreið.

Ekki er gerð krafa um málskostnað af hálfu gerðarbeiðanda í málinu og verður hann því ekki dæmdur.

A-kvk-nf M. K-kvk-nf, settur héraðsdómari, kveður upp úrskurðinn.

Ú r s k u r ð a r o r ð :

Kröfu gerðarþola, R-kk-ef Þ-kk-ef, um frávísun málsins, er hafnað.

Bifreiðin Mercedes Benz E, fast nr. KP-B03., skal, með beinni aðfarargerð, tekin úr vörslum gerðarþola og fengin gerðarbeiðanda, Íslandsbanka hf., f.h. Íslandsbanka fjármögnunar.

A-kvk-nf M. K-kvk-nf